TMB-TCAP บวกคึก! รับข่าวควบรวมกิจการ โบรกฯมองราคาหุ้นเพิ่มทุนราว 2.50 บ.
TMB-TCAP บวกคึก! รับข่าวควบรวมกิจการ โบรกฯมองราคาหุ้นเพิ่มทุนราว 2.50 บ.
27 ก.พ. 2562

ผู้สื่อข่าวรายงานว่า ณ เวลา 10.17 น. ราคาหุ้น ธนาคารทหารไทย จำกัด (มหาชน) หรือ TMB อยู่ที่ระดับ 2.32 บาท บวก 0.04 บาท หรือ 1.75% สูงสุดที่ระดับ 2.34 บาท ต่ำสุดที่ระดับ 2.30 บาท มูลค่าการซื้อขาย 595.83 ล้านบาท
ขณะเดียวกัน ราคาหุ้น บริษัท ทุนธนชาต จำกัด (มหาชน) หรือ TCAP อยู่ที่ระดับ 54.50 บาท บวก 1.25 บาท หรือ 2.35% สูงสุดที่ระดับ 54.75 บาท ต่ำสุดที่ระดับ 53.75 บาท ด้วยมูลค่าการซื้อขาย 175.72 ล้านบาท
ด้าน บล.ฟินันเซีย ไซรัส ระบุในบทวิเคราะห์ฯว่า TMB แจ้งตลาดฯ ถึงการตกลงการจัดทำ MOU ร่วมกับ TCAP และ The Bank of Nova Scotia (BNS) เพื่อดำเนินการควบรวมกิจการกับธนาคารธนชาต (TBANK) โดยจะมีการเพิ่มทุน 2 ส่วน ได้แก่ (1) การเพิ่มทุนจำนวน 5-5.5 หมื่นล้านบาท  ให้กับกลุ่มผู้ถือหุ้นเดิมของ TBANK ในราคา TMB ที่มูลค่าทางบัญชีเท่ากับ 1.1 เท่า
และ (2) การขายหุ้นเพิ่มทุนอีกจำนวน 4-4.5 หมื่นล้านบาท ให้กับผู้ถือหุ้นเดิมของ TMB หรืออาจเป็น PP แต่คาดว่า TCAP , ING Groep N.V. (ING)  และกระทรวงการคลังจะเข้าถือหุ้นไม่ต่ำกว่า 20% ส่วน BNS จะลดลงอย่างมีนัยสำคัญ โดยคาดว่าราคาหุ้นเพิ่มทุนจะอยู่ที่ราว 2.50 บาท (อิงจาก 2561 BVS ของ TMB ที่ 2.26 บาท)
สำหรับผลกระทบต่อ TMB คาดว่าเป็นบวก บนสมมติฐานการได้ลดหย่อนภาษีนิติบุคคลภายใต้การสนับสนุนการควบรวมสถาบันการเงิน ส่วน TCAP จะไม่เสียประโยชน์หากถือหุ้นในสัดส่วนที่สูงกว่า 25% กรณีนี้จึงแนะนำ “ซื้อ” TMB มากกว่า TCAP โดยราคาเหมาะสมเดิมอยู่ที่ 2.58 บาท